**Кьулан – ст|алрин юкьван школа**

**Курхуьруьн 1- нумрадин юкьван школада кьиле фейи дидед ч|алан муаллимрин семинардал авур**

**ДОКЛАД**

**Диде – дишегьли хизанда ч|ал вилик тухунин рекье.**

**Муаллим: Тагирова М.Д.**

**2020 йис**

**Чи аялар – им чи кьуьзуьвал я**

**Дуьз тербия – им чи бахтлу кьуьзуьвал я**

**Ч|уру тербия – им чи гележегдин хажалат**

**чи вилерин накъвар , им маса инсанрин**

**вилик чи тахсир я.**

**Дишегьли! Несил давамарзавай, к|валин къул чимиз хуьзвай кас, руш, вах,диде,баде,кайвани… Гьикьван шаирри квекай эсерар кхьена, кхьизва, кхьинни хъийида! Килиг садра, чи лезги ч|ала дишегьлидин экуь къамат къалурзавай, дан т|вар гьуьрметдивди кьазвай гьикьван гафар ават|а: ханум, бике, тават, дилбер, алагуьзли,гуьзел,шемси, къемер, гьуьруьпери.А гафари дишегьлидин руьгьдик лувар кутазва, гуьгьуьлдинвар ачухзава. Дидедин тавазивал, са куьнивайни эвез ийиз жедач. Дидедин вилерай аялдиз дуьнья аквазва. Дидеди чаз вичин ч|ал багъишзава.**

**Зи хайи ч|ал, захъ авай сад**

**Дидед нек|ед галайди дад**

**Вакай рахаз зун галатдач,**

**Рик|елай зи гьич алатдач|**

**Диде гаф гьикьван маналу , дерин ва гегьенш ят/а, хайи ч/ални чаз гьакьван багьа ва ширин я. Дидед бедендикай хкатна, Ватандин къужахдиз атай гьар са касди хайи ч/ал хвена к/анда.**

**Хизан инсандин руьгьдин девлетрикай лап багьа сад яз гьисабзава.**

**Виридалайни зурба кьин кьун дидедин – дишегьлидин т/варц/ихъ галаз алакъалу я. Дидедин нек/едал кьин кьур кас, эгер кьинелай элкъвейт/а, виридаз виляй аватда. Баркаллу игитдиз, гьунарлу касдиз виридалайни зурба тариф яз <<Дидеди гайи нек ваз гьалал хьуй!>> лугьуда. Им халкьдин мецелай къвезвай , виридалайни зурба афе6рин лагьай гаф я. Дидедин т/вар гьам адетри, гьам мисалри сад лагьай пак гаф яз гьисабзава.**

**Чи лезги ч/ал – инсандин руьгьдин девлетдин даях я. Ам сифте яз дуьньядиз мугьман хьайи ч/авалай, дидедин бедендикай хкатайла, япариз ван атай ва мецел къвезвай ч/ал я.**

**Гьар са инсандиз нефес къачуз башламишайдалай кьулухъ и экуь дуьньядин нурар аквада, гьар жуьредин ванер къведа. Сифтегьан гаф – ч/ални куьрпе аялдиз вичин дидедивай чир жеда ва ван къведа. Дидеди кьеп/инин кьилихъ ацукьна ягъай лайлайдин ванер, сифте ван атай хайи ч/алан сесер гьар са касди вири уьмуьрдин рекьерай тухузва ва тикрарзава.**

**Дидед ч/ал – вун дидени я, ватанни,**

**Муг авуна уьмуьр физвай маканни.**

**Дидедин сивяй ван къвезвай <<чан ширин бала>> гафар чаз мадса ч/алални ван къведач.**

**Расул Гьамзатован <<Дидеяр хуьх>> поэма к/елайла , зи рик/ел жуван аял вахтар хтанай. Диде чаз ч/алан алемдиз рак/арар ачухнавай кас я. Къвезмай несилдиз Р. Гьамзатова <<к/валин к/араб диде хуьх уьтквемдиз , диде хуьх , рик/ ават/а беденда>> лугьузва.**

**Бязи жегьилри 1 – 5 йисуз патарал фена лугьуз дидед ч/ал рик/елай ракъурзава. Бубайри лугьузвайвал , къе ч/ал рик/елай алатда , пака диде, муькуь юкъуз Ватан . Ихьтин дидед ч/ал рик/елай ракъурзавай инсанриз дидеди вичин нек гьалалзавач Р. Гьамзатован рик/ел хкунрай.**

**Са сеферда Парижда адал са дагъустанви художник гьалтна. Художник гьамиша дарих тир. Ада вичин шикилдин мана ачухарна. Са къуш кьефесда туна есирда гьатай къушра югъ – йиф ватан… тикрарзавай. Вири йисара зани гьак/ тикрарзава.**

**- Вучиз элкъвена хквезвач лагьайла, ада жаваб гана: << Са вахтунда за хайи чилелай жегьил ялавлу рик/ тухвана , гила за адав кьуьзуь к/арабар гьик/ вахкун. Анай хтайла, Р. Гьамзатов адан мукьва – кьилийрин патав фена. Адан диде сагъ тир. Дидеди хабар кьунай:**

**- Куьн дидед ч/алал раханайни?**

**- Чун таржумачидин куьмекдалди раханай. Дидеди, хва кьейила ийидай саягъда чин ч/улав фитедив к/евна, лагьана:**

**- Вун гъалат/ я, Расул. Зи хва фадлай кьенва. Ам зи хва тушир. Чаз аквазва хьи, ч/ал рик/елай ракъурай рухваяр дидейри рухвайрай хсабайди туш.**

**Гьар са касди хуьн лазим я вичин ч/ал**

**Вичин къулни,вичин диде, вичин кьеб,**

**Вичин адет ва гьак/ рахун, хайи к/вал,**

**Несилрини тийидайвал чаз гьич себ.**

**Рик/ел хкунар са дишегьлидин: Пенсиядин къайгъуда аваз зун сбербанкдин залда ацукьнавай. Залай гъейри ана маса инсанарни гзаф авай. Са арада кассадин рак ахъайна, анай хъуьч/уьк тумаждин сумка ва япал телефон алай са дишегьли экъеч/на. Ам, ван алаз, телефондай урус ч/алал рахазвай.Гъил япаллаз, рахаз- рахаз, ам залдай экъеч/на. Чи патав ацукьнавай яшлу дишегьлидин вилер рахазвайдалай алатзавачир, адак хъел акатнавай:**

**- Агь вун тахсарадиз фий, дидед ч/ал гьисаба авачир, куц аку вичин, дидед ч/алал рахун кутугна таквазвай. Ваз дидеди хуралай гайи нек гьарам хьуй.**

**Им рик/ дериндай т/ар хьанвай дидеди вичин ч/алан гьарайдиз эверзавай гьахълу ажугъдин сес тир.**

**Эхь дидед ч/алан ширинвал чна дидедин нек/едихъ галаз кьабулзава ва уьмуьрдин эхирдалди пак са нямет яз хуьзва.**

**Зун лезги я, лезги ч/алал рахада,**

**Заз дидедин къамат адай аквазва,**

**На лугьуди, диде завди рахазва,**

**Ч/ални диде кьведни сад хьиз багьазва.**

**Дишегьли – шаирар чахъ вири вахтара ва вири халкьарихъ хьайиди я. Х. Хаметовадин эсерар дидедин рик/яй акъатзавайпак гафар, насигьатар я. <<Дуьнья кьеб я, зун – диде>>**

**Диде… Дуьньядин саламатвал, инсанрин марифатлувал ва къанажагълувал, гьар са хзандин, гьар са инсандин бахтлувал- и ва шумудни са ихьтин къайгъуяр дидедин – шаирдин хиве ава. Гьавиляй ада дуьньядикай кьеб авунва ва ам кьеп/инихъ ацукьнава. Архайин хьухь дуьнья – ви патав диде гва: <<Дуьнья кьеб я, зун – диде>>. Аял паталгьик/ кьеб хуьзват/а, инсаниятдин гележег патал чна чилин шар хвена к/анда.**

**Ч/ала чи тарих , адетар, культура хуьзвайвиляй ч/ал хуьнилай еке ватанпересвал авач <<Диде>>, <<Ватан>> гафар хьиз,<<халкь>>, <<ч/ални>> чна синонимар хьиз ишлемишзава.**

**Яшайишда 3 зат/ ава чаз масан:**

**Сад диде я,сад хайи ч/ал, сад Ватан,**

**Вучиз гъейри ч/ал аквазва ваз хъсан?**

**Хайи ч/алаз гьуьрмет ая, эй инсан!**